A Mohácsi Önkormányzat

**16/1999. (IV.23.)**

**r e n d e l e t e**

**az ebtartásról**

# **(Egységes szerkezetben a módosításról szóló 33/2020.(XII.17.) Pm-i r., 11/2013.(VII.2.), 24/2012.(X.1.), 14/2012.(V.2.), 41/2011.(XII.16.), 8/2008.(III.31.), 22/2002.(IX.23.), 28/2000. (XI.15.) ör., 6/2000.(II.25.) ör-rel)**

# **A rendelet hatálya**

**1.§** Ez a rendelet Mohács város közigazgatási területén tartott ebek tulajdonosaira, továbbá az ebek felügyeletével megbízott más személyekre (továbbiakban: tulajdonos) terjed ki.

# **Bejelentési kötelezettség és nyilvántartás**

**2.§** A tulajdonos nyilvántartásba vétel végett köteles Mohács város jegyzőjének írásban vagy szóban 30 napon belül bejelenteni:

a) a 3 hónapos kort elért ebet,

b) a már bejelentett tulajdonos személyének változását (pl.: adásvétel és ajándékozás),

c) a más településről behozott ebet,

d) a tulajdonos lakásváltozását.

**3.§** A bejelentési kötelezettség nem terjed ki a honvédség, a rendőrség, a MÁV szolgálati célból tartott ebeire, valamint az állami intézmények kísérleti ebeire.

**4.§** Az eb elhullását, elidegenítését, végleges elszállítását az eb nyilvántartásból való törlése végett 30 napon belül, eltűnését pedig 3 napon belül be kell jelenteni Mohács város jegyzőjének.

# **Ebtartási szabályok**

**5.§ (1)** A bejelentett és nyilvántartásba vett ebet évenként egyszer külön értesítésben közölt napon a hatósági állatorvosnak be kell mutatni.

**(2)** A hatósági állatorvos vagy az állat-egészségügyi szakhatóság által megbízott állatorvos köteles :

a) a bemutatott ebet megvizsgálni és veszettség ellen védőoltásban részesíteni,

b) az oltás megtörténtét, valamint az eb fertőző betegségtől való mentességét igazolni.

**(3)** Ha a bemutatott eb fertőző betegségben szenved, a hatósági állatorvos a rendelet további részében foglalat közegészségügyi szabályok, valamint a vonatkozó állategészségügyi előírások szerint köteles eljárni.

**(4)** A vizsgálatért és kötelező védőoltásért az ebtulajdonos külön jogszabályban megállapított díjat köteles fizetni.

**[[1]](#footnote-1)(5)**

**6.§ (1)** Közterületen, többlakásos lakóházak közös használatú részein és udvarán az ebet a szokásos méretű pórázon kell vezetni. Társasági ebek kivételével minden ebet zárt szájkosárral kell ellátni.

**(2)** Mohács város jegyzője az ebtenyésztők egyesületének javaslatára, a rendőrkapitányság véleményét kikérve, az ebek szabad mozgásának biztosítása céljából külön területet jelölhet ki.

**(3)** Bekerítetlen ingatlanon ebet szabadon tartani tilos.

**(4)** Vándormutatványos-még átmeneti tartózkodás esetén is csak veszettség elleni védőoltásra vonatkozó érvényes igazolvánnyal tarthatja az ebet a városban.

**7.§** Az ebtulajdonos, vagy az eb felügyeletével megbízott más személy gondoskodni köteles arról, hogy az eb a gyalogjárdát, sétányt, a nyilvános parkot, a lakóház közös használatú területét ne szennyezze. Az eb által e területen okozott szennyeződés azonnali eltávolításáról az ebtulajdonos, illetőleg az eb felügyeletével megbízott személy köteles gondoskodni.

**8.§** Harapós vagy támadó természetű ebet a nap minden szakában csak kiszabadulását, illetve elszabadulását biztonságosan megakadályozó módon szabad tartani. A telek , ház ,(lakás) bejáratán harapós kutyára utaló megfelelő figyelmeztető táblát (pl.: harapós kutya ) szembetűnően kell elhelyezni.

**9.§ (1)** Nem szabad ebet beengedni, bevinni, illetve megtűrni :

a) vendégforgalmat lebonyolító nyilvános helyiségbe, élelmiszert árusító helyiségbe, piac területére, vágóhídra, élelmiszer feldolgozó üzembe, élelmiszer raktárba,

b) oktatási , egészségügyi, társadalmi, művelődési intézmények területére,

c) ügyfélforgalmat lebonyolító közintézmények épületébe,

d) diákszállásokra,

e) játszótérre,

f) strandra.

**(2)** A fenti tilalmak indokolt esetben nem terjednek ki a vakvezető, a rendőrségi és az őr ebekre.

**10.§ (1)** Ebet tömegközlekedési járművön az érvényben lévő rendelkezések betartása mellett szabad szállítani.

**(2)** Élelmiszer szállítására szolgáló járművön ebet szállítani tilos.

# **[[2]](#footnote-2)11-13.§**

# **Gazdátlan és kóbor ebeknél követendő eljárások**

**14.§ (1)** Mohács Város Önkormányzata gondoskodik a gazdátlan és kóbor ebek befogásáról és elszállításáról.

**(2)** A befogott eb tartási költségei a tulajdonost terhelik. A befogott ebet a tulajdonos 6 napon belül kiválthatja. A határidőben ki nem váltott ebeket-veszettség elleni oltás, bélférgesség elleni kezelés után- az önkormányzat értékesítheti, ellenkező esetben ki kell irtani.

**(3)** [[3]](#footnote-3)[[4]](#footnote-4)A befogott és a gyepmesteri telepen leadott ebek után nem kell kiváltási díjat fizetni abban az esetben, ha azokat új gazdánál helyezi el a Mohácsi Városvédő és Városszépítő Egyesület Állatvédő Tagozata.

**(4)** A befogott és a gyepmesteri telepen leadott ebek kiváltási díja ebenként 3.000,-Ft.

**[[5]](#footnote-5)Az ebek biztonságos egyedi azonosítása**

**14/A.§ (1)** Az ebek biztonságos egyedi azonosítását a mikrochipes megjelölés jelenti. Az elektronikus azonosító rendszer (mikrochip, transzponder) a 17/A.§ (1) bekezdésében meghatározott, rögzített és elektronikusan tárolt adatok ebhez való kapcsolására szolgál.

**(2)** Minden 2008. január 1. után született eb tartós egyedi azonosíthatóságát az eb tulajdonosa/tartója az eb 3 hónapos életkorának betöltése után, legkésőbb az eb 6 hónapos életkorának eléréséig köteles mikrochip behelyezésével biztosítani.

**(3)** A 2008. január 1.-je előtt született eb tartós egyedi azonosíthatóságát az állat tulajdonosa/tartója köteles legkésőbb az eb 2008. évben esedékessé váló veszettség elleni védőoltásának beadásáig, illetve a beadásakor mikrochip behelyezésével biztosítani.

**(4)** Amennyiben az ebet más okból (tenyésztői szervezet előírása miatt, egységes európai állatútlevél kiváltása miatt, vagy egyéb okból) mikrochip behelyezésével korábban egyedileg már megjelölték, úgy a tulajdonos legkésőbb az eb tárgyévben esedékessé váló veszettség elleni védőoltásának beadásakor az eb mikrochipes megjelöléséről köteles a jogosult állatorvost tájékoztatni és a szükséges adatokat rendelkezésre bocsátani.

**(5)** A mikrochipnek az ebekbe történő beültetését kizárólag az arra jogosult állatorvos végezheti. A regisztrálást ugyanazon eb esetében csak egyszer kell elvégezni.

**[[6]](#footnote-6) [[7]](#footnote-7)14/B.§**

# **Közegészségügyi szabályok**

**[[8]](#footnote-8)15-17.§**

**[[9]](#footnote-9)Adatkezelés**

**[[10]](#footnote-10)17/A.§ (1)** A Mohácsi Közös Önkormányzati Hivatal – e rendeletben szabályozottak szerint – a bejelentett ebekről elektronikus formában is az alábbi tartalommal nyilvántartást vezet, amit szabálysértési hatóság, vagy az erre a jogszabályok által feljogosított szervezet felhasznál:

1. az eb-tartó adatai (név, lakcím, személyi azonosító)
2. az eb azonosítási adatai (faja, fajtája, ivara, születési éve, egyedi azonosításra szolgáló adatok, az állat testébe helyezett mikrochip azonosító száma)
3. veszettség elleni legutóbbi védőoltás időpontja.

**(2)** A jelen rendelet hatálya alá tartozó ebek esetében a 14/A.§ (2)-(3) bekezdésében foglaltak szerinti beültetésre kerülő mikrochip megjelöléséhez kapcsolódóan a 2.§ és a 17/A.§ (1) bekezdésében felsorolt adatok rögzítését, kezelését, és továbbítását rendeli el.

**(3)** A rendeletben szabályozott adatkezelési feladatokat az adatvédelmi szabályzatban foglaltaknak megfelelően kell ellátni.

**(4)** Az adatkezelő a kezelt adatokat az Adatvédelmi szabályzat szerint az alábbi feladatok ellátáshoz használja fel:

1. kötelező védőoltások és szűrővizsgálatok határidőben történő elvégzésének az ellenőrzése;
2. az elkóborolt ebek azonosítása és visszajuttatása az állattartó számára;
3. a szabálysértő állattartók azonosítása;
4. állatmenhelyről való örökbefogadás előtti tájékoztatás;
5. veszettség elleni védőoltás meglétének a dokumentálása, kiemelten a kutyatámadások esetét.

**(5)** A személyes adatok kezelésében érintettek jogai, illetve azok érvényesítése a személyi adatok védelméről és a közérdekű adatok nyilvánosságáról szóló 1992. évi LXIII. törvényben foglaltak, valamint az Adatvédelmi szabályzatban foglaltak szerint történik.

**(6)** A mikrochippel megjelölt állatok adatainak, valamint az ebek veszettség elleni védőoltására vonatkozó adatok nyilvántartása érdekében az Önkormányzat e rendeletben foglaltak szerint együttműködik a Magyar Állatorvosi Kamarával.

**[[11]](#footnote-11)18.§[[12]](#footnote-12)**

# **Vegyes rendelkezések**

**[[13]](#footnote-13)19.§** E rendelet alapján indult eljárásokban a közigazgatósági hatósági eljárás és szolgáltatás általános szabályairól szóló 2004. évi CXL. törvény, valamint a 18.§ alapján indult eljárásokban a szabálysértésekről szóló 1999. évi LXIX. törvény rendelkezéseit kell alkalmazni.

**20.§** Ez a rendelet a kihirdetése napján lép hatályba, egyidejűleg az állattartásról szóló 16/1993. (X.29.) ör. 6.§-ának ebekre vonatkozó részei, valamint a 7.§, 8.§ és a 27.§(1) bekezdés b) pontja hatályukat vesztik.

1. Hatályon kívül helyezte a 24/2012.(X.1.) ör. [↑](#footnote-ref-1)
2. Hatályon kívül helyezte a 24/2012.(X.1.) ör. [↑](#footnote-ref-2)
3. Hatályon kívül helyezte a 28/2000.(XI.15.) ör. [↑](#footnote-ref-3)
4. Beiktatta a 22/2002.(IX.23.) ör. [↑](#footnote-ref-4)
5. Beiktatta a 8/2008.(III.31.) ör. [↑](#footnote-ref-5)
6. Hatályon kívül helyezte a 33/2020.(XII.18.) Pm-i r. [↑](#footnote-ref-6)
7. Beiktatta a 41/2011.(XII.16.) ör. [↑](#footnote-ref-7)
8. Hatályon kívül helyezte a 24/2012.(X.1.) ör. [↑](#footnote-ref-8)
9. Beiktatta a 8/2008.(III.31.) ör. [↑](#footnote-ref-9)
10. Módosította a 11/2013.(VII.2.) ör [↑](#footnote-ref-10)
11. Módosította a 8/2008.(III.31.) ör. [↑](#footnote-ref-11)
12. Hatályon kívül helyezte a 14/2012.(V.2.) ör. [↑](#footnote-ref-12)
13. Módosította a 8/2008.(III.31.) ör. [↑](#footnote-ref-13)